**ИНФОРМАТИВНИ ЛИСТ ФИНАНСИЈСКА СРЕДСТВА КОЈА СУ НА РАСПОЛАГАЊУ ПОСЛОДАВЦИМА**

Фонд за помоћ при запошљавању (Employment Assistance Fund - EAF) пружа финансијску помоћ особама са инвалидитетом или њиховом послодавцу да могу да плате различите модификације потребне за посао, опрему и услуге.

Средства из Фонда могу да се употребе да се помогне запосленим особама са инвалидитетом, као и онима којима је потребна помоћ да нађу посао и да се припреме за посао.

Неки примери за шта средства из EAF-а могу да се користе:

* модификације радног места и опрема, као што су асистивна технологија, електронска и комуникацијска опрема;
* уређаји за комуникацијску технологију;
* тумач за Auslan (Аустралијски знаковни језик);
* компјутерски софтвер и ажурирање софтвера;
* физичка прилагођавања радног места;
* модификације службених моторних возила;
* обука за подизање свести о глувоћи;
* обука за подизање свести о инвалидитету; и
* специјализоване услуге подршке за раднике са менталним обољењем или тешкоћама у учењу.

**Субвенције плата**

Субвенције плата послодавцима пружају финансијску стимулацију за давање сталног запослења особама са инвалидитетом и старијим радницима.

Као послодавац, ви можда имате право на финансијску помоћ за запошљавање особе са инвалидитетом преко Програма за субвенционисање плата Службе за запошљавање особа са инвалидитетом (Disability Employment Services (DES) Wage Subsidy Scheme) или преко програма под називом „Поновни почетак за старије раднике“ (Restart for Mature Workers).

За више информација о EAF-у или о субвенцијама плата, погледајте вебсајт www.jobaccess.gov.au или назовите саветника JobAccess-а на 1800 464 800 – позиви са мобилних телефона се наплаћују.